Document ID: 32000R2448

Uredba Sveta (ES) št. 2448/2000
z dne 7. novembra 2000
o odpiranju in upravljanju avtonomnih tarifnih kvot Skupnosti za nekatere ribiške proizvode
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 26 Pogodbe,
ob upoštevanju predloga Komisije,
ob upoštevanju naslednjega:
(1) Oskrba Skupnosti z nekaterimi ribiškimi proizvodi je trenutno odvisna od uvoza iz tretjih držav. V interesu Skupnosti je, da v celoti ali deloma odpravi carine za zadevne proizvode v okviru tarifnih kvot Skupnosti, ki obsegajo primerno količino. Da ne bi ogrozili razvojnih možnosti te proizvodnje v Skupnosti in da bi zagotovili zadostno oskrbo, ki bi zadostila potrebam uporabniške industrije, je priporočljivo odpreti te kvote in s tem uveljaviti carinske dajatve glede na občutljivost različnih izdelkov na trgu Skupnosti.
(2) Zlasti je treba vsem uvoznikom iz Skupnosti zagotoviti enak in neprekinjen dostop do navedenih kvot in zagotoviti neprekinjeno uporabo stopenj, določenih za kvote, za celoten uvoz zadevnih izdelkov v države članice do izpolnitve kvot.
(3) O odpiranju avtonomnih tarifnih kvot odloči Skupnost. Da bi zagotovili učinkovitost skupnega upravljanja teh kvot, ni upravičenih ovir za to, da se državam članicam dovoli črpati potrebne količine, ki ustrezajo dejanskemu uvozu, iz obsegov kvot. Vendar ta način upravljanja zahteva tesno sodelovanje med državami članicami in Komisijo, slednja pa mora biti zlasti sposobna nadzorovati stopnjo, po kateri se črpajo kvote, in o tem ustrezno obveščati države članice.
(4) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [1], je kodificirala določbe za upravljanje tarifnih kvot, ki naj se uporabljajo v skladu s kronološkim zaporedjem datumov carinskih deklaracij.
(5) Proučitev situacije glede oskrbe trga Skupnosti s tropskimi škampi in kozicami iz Južne in Srednje Amerike (škampi in kozice rodu Penaeus, razen vrst Penaeus monodon in Penaeus japonicus) je pokazala, da uporabniške industrije trenutno zaradi "sindroma belih pik" nimajo zadostne oskrbe. Zato je treba odpreti avtonomno tarifno kvoto za omejeno količino in omejeno časovno obdobje -
SPREJEL NASLEDNJO UREDBO:
Člen 1
1. Uvozne dajatve za blago, našteto v prilogi, se začasno opustijo po navedenih carinskih stopnjah za obdobja in do količin, ki so tam navedene.
2. Uvoza zadevnih proizvodov ne pokrivajo kvote, navedene v odstavku 1, razen če cena franko meja, ki jo določijo države članice v skladu s členom 22 Uredbe Sveta (EGS) št. 3759/92 z dne 17. decembra 1992 o skupni ureditvi trga za ribiške proizvode in proizvode iz ribogojstva [2] ni vsaj enaka referenčni ceni, ki jo je skupnost določila oziroma jo namerava določiti za zadevne proizvode ali kategorije proizvodov.
Člen 2
Tarifne kvote iz člena 1 upravlja Komisija v skladu s členom 308a do 308c Uredbe (EGS) št. 2454/93.
Člen 3
Države članice in Komisija tesno sodelujejo, da bi zagotovile upoštevanje te uredbe.
Člen 4
Ta uredba začne veljati na dan objave v Uradnem listu Evropskih skupnosti.
Uporabljati se začne 1. novembra 2000.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. novembra 2000

Labels: 3
17
15
6